10.1.1. இந்தியாவின் நிலை பதினெட்டாம் நூற்றாண்டின் இடைக்காலத்தில் நமது நாட்டில் அரசியல் , சமுதாய , சமய , பொருளாதாரத் துறைகளில் சீர் குலைவு ஏற்பட்டது. அரசியலில் ஒற்றுமை இல்லாத காரணத்தால் நாட்டில் குழப்பமும் , வன்முறைகளும் , அராஜகமும் தலைவிரித்தாடின. நாட்டில் சட்டம் ஒழுங்கு , மக்களுக்கு பாதுகாப்பு போதுமான அளவு இல்லாத நிலை இருந்தது. சமயத்துறையில் மக்கள் குறுகிய மனப்பான்மையுடையவராயினர். மூடநம்பிக்கைகள் மிகுந்து காணப்பட்டன. குழந்தை மணங்கள் , வரதட்சணை , பெண் சிசுக் கொலை , சாதிக் கொடுமைகள் போன்றவை பரவியிருந்தன.